
קהילה יקרה, 
עם בואה של שנת תשפ"א אנו רוצים לאחל לכל אחד ואחת מכם ומכן שנה טובה ומתוקה. שנה של בריאות איתנה, התפתחות אישית והתקדמות. שנה של הגשמה עצמית, אושר והצלחות.

התחלנו את שנת לימודים עם המון שמחה והתרגשות, לצד הנחיות וקפסולות. צוות בית הספר קיבל אתכם, תלמידים יקרים, בזרועות פתוחות וציפה להגעתכם. מסדרונות בית הספר לא שמעו זמן רב קולות של נערים ונערות נפגשים ומשוחחים.

עד שהורגלנו לחלוקת הקבוצות והימים בהם אנו נדרשים להגיע – שוב משתנה לנו אופן הלימוד. על פי החלטת הממשלה בתי הספר עוברים ללמוד באופן הבא החל מיום שני, 21.9.20:
כיתות חינוך המיוחד וכיתות מב"ר – ימשיכו ללמוד מקרוב בבית הספר על פי המערכת שתועבר לתלמידים.
בנוסף בית הספר ייתן מענה גם לתלמידים אשר מקבלים שעות אלו ואחרות מסל החינוך המיוחד. עדכון ספציפי יינתן לתלמידים הרלוונטיים. 
שאר תלמידי החטיבות – למידה מרחוק מהבית על פי המערכות שמופיעות ב webtop / סמארטסקול. 
שימו לב כי ייתכן וקיים שוני (קטן אמנם אבל שוני) בין המערכות שנלמדו עד כה לבין המערכות שיחלו ביום שני.  המערכות ישלחו אליכם על פי צורך על ידי מחנכות הכיתה.

המעבר ללמידה מרחוק אינו אופטימלי, וכמובן שהיה עדיף להמשיך ולהיפגש אתכם פנים אל פנים. גם ההגעה רק של חלק מהתלמידים אינה מיטבית. עם זאת, המציאות אחרת ואנו נדרשים להתמודד אתה ולא נגדה. על כן יש לאזור כוחות ולגלות אחריות. הלמידה בכל אופניה תתקיים בכל מצב אליו נדרש. אנו מזמינים אתכם להציף כל קושי ואתגר העומד בפניכם.

תלמידים יקרים ותלמידות יקרות, זכרו תמיד כי עבורנו, צוות החינוכי כולו, אתם פלא. פלא שאין כמותו. כל אחד ואחת יחיד ומיוחדת. אל תשכחו זאת לעולם. 
עם בואה של השנה החדשה אנו רוצים לאחל לכם שתזכו להיות מי שאתם רוצים. הציבו לעצמכם מטרות וחישבו גבוה. הביאו לכל למידה, מפגש ושיחה את היכולות הטמונות בכם והשתמשו בהן. הביאו את האופי המיוחד רק לכם בכדי שיחד נוכל ליצור מפגש ולמידה מגוונים ומעניינים. חוזקו של בית הספר הוא בנוער הנמצא בו. מי ייתן ותוכלו לממש השנה את כל משאלות לבכם. 
אנו מאחלים לכולנו שנדע להוציא את הפלא הנמצא בנו, שנדע להפרות אחד את השנייה ולהוקיר את מעשינו. שתהייה קהילתנו ראויה לכל באיה באשר הם. 
חג שמח שנה טובה ובריאה
בברכה,
           אלעד שלמה                מירב רון                      דודו שרבי 
           מנהל חט"ב              מנהלת חט"ע              מנהל בית ספר 
אתה פלא / חוה אלברשטיין עפ"י פאבלו קזאלס





כל רגע בו אנו חיים


הוא רגע חדש


כל רגע בו אנו חיים


אין שני לו ביקום


לא היה כמותו מעולם


ולא יהיה עוד לעולם





ומה מורים אנו לילדינו בבית הספר?


מלמדים אנו אותם כי שניים 


ועוד שניים הם ארבעה


וכי פאריס היא בירתה של צרפת…





מתי נלמד אותם גם מה שהינם?


עלינו לומר לכל אחד מהם: יודע אתה מה שהנך – אתה פלא


אתה יחיד ומיוחד


אתה פלא


בכל העולם כולו אין עוד ילד אחד בדיוק כמותך


אתה פלא


אתה יחיד ומיוחד





והבט בגופך – איזה פלא הוא


רגליך, ידיך, אצבעותיך הזריזות 


האופן שבו אתה מתנועע


אתה פלא


עשוי אתה להיות כשייקספיר 


מיכאל אנג'לו בטהובן –


אתה פלא!





טמונה בך היכולת לכל דבר


כן, פלא הנך וכאשר תגדל –


התוכל אז לפגוע באדם אחר אשר כמותך הוא פלא?


גם הוא יחיד ומיוחד גם הוא פלא!


עליכם להוקיר זה את זה


עליכם לעבוד


כולנו חייבים לעבוד כדי להפוך את עולמנו זה שיהא ראוי לילדיו





אהבת המולדת אך דבר טבעי הוא


מדוע תחדל האהבה בגבול?





אתה פלא…








